Deon Meyer nou Franse ridderDeon Meyer (Foto: Facebook) Deon Meyer, een van Suid-Afrika se suksesvolste misdaadfiksieskrywers, is op 20 April met ŉ seremoniële ridderskap vereer. Aurélien Lechevallier, die ambassadeur van Frankryk in Suid-Afrika, het Dinsdag die Chevalier des Arts et des Lettres (Ridder in die Orde van Kuns en Letterkunde) namens die Franse president, Emmanuel Macron, aan Meyer op die Glenelly-landgoed buite Stellenbosch oorhandig. Dié Franse eretitel word aan Meyer toegeken vir sy werk en spesiale verhouding met Frankryk, wat in talle van sy boeke weerspieël word. Dit is egter nie die eerste keer dat Meyer deur die Franse vereer word nie. Die Franse vertaling van Feniks (Jusqu’au dernier) het in 2003 die French Le prix Mystère de la critique-prys gewen. Dié boek is in meer as 20 tale vertaal en is in 2015 omskep in ’n internasionale televisiereeks, Dead before dying, wat uit ses episodes bestaan. Orion, wat in Frans verskyn het met die titel Les soldats de l’aube is in 2004 met die Le Grand Prix de Littérature Policière-prys bekroon. Meyer se boeke is wêreldwyd in 27 tale vertaal en word in 40 lande oor die wêreld heen gedruk. Tot op hede het daar 15 romans en drie kortverhaalbundels uit sy pen gekom. Die Orde van Kuns en Letterkunde word sedert 1957 deur die Franse ministerie van kultuur toegeken. Suid-Afrikaners wat al met dié eretitel vereer is, sluit in Johnny Clegg (1991), William Kentridge (2013), Gregory Maqoma (2017) Zanele Muholi (2017) en Jonathan Shapiro (Zapiro) (2019). A proud moment for a big fan. Tonight, on behalf of the French President, I bestowed the award of Knight of Arts and Letters upon @MeyerDeon ???????????????? pic.twitter.com/1aHHVqldGq — Aurélien Lechevallier (@lechevallierAS) April 20, 2021